1943 йылдың 1 октябрендә, орудие командиры булараҡ, пехота менән бергә Украинаның Днепропетровск өлкәһе Перевалочная ауылы районында Днепр аша сыға һәм йылғаның көнбайыш ярында плацдармды киңәйтеү ваҡытында пехотаның уңышлы алға барыуын тәьмин итә. 1943 йылдың 1 октябренән 14 октябренә тиклемге осорҙа Днепропетровск өлкәһенең Верхнеднепровский районы Мишурин Рог ауылы районында йылғаның уң ярында, Пашковтың орудие расчёты дошмандың алты танк һөжүмен кире ҡағыуҙа ҡатнаша, өс танкты, ике бронемашинаны, снарядтар менән биш автомашинаны юҡ итә. Орудиеһы сафтан сыҡҡас, артиллеристар граната менән яныусы ҡатышмалар һалынған шешәләрҙе эшкә ҡушалар. Пашков Алексей Фёдорович шәхсән үҙе 2 дошман танкыһын юҡ итә. Хәрби заданиеларҙы үтәгәндә күрһәткән батырлығы һәм ҡаһарманлығы өсөн, СССР Юғары Советы Президиумының 1943 йылдың 20 декабрҙәге Указы менән гвардия сержанты Алексей Фёдорович Пашко́вҡа Советтар Союзы Геройы исеме бирелә һәм Ленин ордены менән «Алтын Йондоҙ» миҙалы (№ 3155) тапшырыла.